O sistema educativo, a Universidade incluída, está estruturado de forma que lexitima a discriminación froito da sociedade patriarcal que sufrimos as estudantes. Na escola, nos institutos e facultades, pasamos os anos nos que comezamos a formar a nosa identidade e orientación sexual: quen somos, como nos relacionamos, que actitudes naturalizamos, que comportamentos lexitimamos socialmente e cales non.

Estes espazos seguen perpetuando os roles de xénero, os estereotipos e o amor romántico heterosexual como modelo único de relación afectivo-sexual. A educación que recibimos neste plano é escasa, cando non nula, e en calquera caso baseada no medo e non no pracer, reducíndonos a meros obxectos e facendo referencia a un único modelo, o heteronormativo. A todo isto hai que sumarlle que en Galiza, a maioría dos centros non dispoñen dun protocolo de agresións machistas, e nos que o hai é insuficiente e non garante a protección necesaria.

Á hora de acceder a estudos de FP ou á Universidade, as mulleres somos máis, pero é evidente a segregación horizontal existente á hora de elixir carreiras. Atopámonos así coas dedicadas principalmente aos coidados e as letras, totalmente feminizadas, e outras como as enxeñerías ou as ciencias experimentais, sen apenas representación feminina nas aulas.

Ademais disto, afrontamos enormes dificultades sistemáticas á hora de acceder á docencia ou a postos de investigación, é dicir, a segregación vertical, evidenciándose de novo este teito de cristal no ámbito universitario. Por aportar unha serie de datos: o 60% das persoas graduadas polas universidades galegas son mulleres, o 22,8% son catedráticas, mentres que só o 2% ocupan cargos directivos nos centros de ensino.

Así mesmo, e como xa dicíamos antes, a presenza das mulleres na programación das materias é unha proba máis da invisibilización histórica que sufrimos. Cómpre recuperar e visibilizar as achegas das mulleres en tódalas disciplinas ao longo da historia, construíndo unha xenealoxía feminista que aporte referentes ás estudantes e nos axude a empoderarnos tamén no ámbito académico.

Por todo isto, plantexamos unha serie de demandas que a curto e medio prazo contribuirían a contruír unha Universidade máis feminista, e por tanto, máis xusta e máis democrática:

**1. Escola Infantil de acceso gratuíto para as estudantes.** Segundo os prezos aprobados na convocatoria de prazas para o curso 2018/2019, o prezo de media xornada con comedor incluído na escola infantil do campus de Ourense sería de 229€ ao mes máis 100€ de matrícula, un prezo elevado que fai que o servizo sexa inaccesible para moitas estudantes traballadoras, principalmente mulleres, que non dispoñen dos recursos necesarios para asumilo. A UVigo debe facilitar a conciliación da vida familiar, laboral e académica do alumnado, e a oferta dunha escola infantil gratuíta é unha excelente ferramenta para elo.

**2. Produtos de hixiene feminina a disposición das estudantes, así como o fomento de outros máis respectuosos coa nosa saúde e o medio ambiente.** Por se alguén non se decatara, a metade da poboación menstruamos unha vez ao mes; non é raro non dispoñer dunha compresa cando a necesitamos, por iso consideramos necesario instalar dispensadores gratuítos nos baños de todas as nosas facultades.

**3. Baños non binarios.** Non queremos vernos obrigadas a enfrontar cada día o binarismo do sistema sexo/xénero no que moitas non nos sentimos recoñecidas, e que constitúe unha forma de violencia sobre as persoas cuxa identidade sexual ou de xénero non encaixa na dicotomía do esquema home/muller. Os aseos deben ser un lugar seguro ao coidado da responsabilidade colectiva, mais consideramos que isto xa non ten que ver con manter esta división excluínte.

**4. Unha materia específica de Estudos de Xénero,** como optativa na Facultade de Ciencias e Historia e obrigatoria en Ciencias da Educación. É inadmisible que en titulacións como Traballo Social a materia “*Xénero, violencia e intervención social*” sexa optativa, e que o Grao en Historia non oferte ningunha materia destinada a proporcionar ás futuras historiadoras ferramentas para reverter a invisibilización das aportacións das mulleres ao progreso da historia durante milenios.

**5. Máis información sobre os mecanismos dos que as estudantes dispomos para denunciar as violencias machistas que sufrimos no ámbito da universidade.** Moitas estudantes non coñecen os recursos que oferta a Unidade de Igualdade para que as estudantes reciban o apoio e asesoramento necesario á hora de denunciar unha agresión machista. A UVigo debe dotar a esta unidade dos recursos necesarios para difundir axeitadamente esta posibilidade, así como para que a Universidade poida tomar as medidas máis axeitadas para garantir a seguridade e benestar das estudantes neste ámbito.

**6. Linguaxe inclusiva nas aulas.** O que non se nomea non existe. Estamos fartas de que en apuntamentos e exposicións o profesorado tan só faga referencia ao xénero masculino ou á heteronormatividade. A metade do xénero humano somos mulleres e a nosa sociedade é diversa, por iso a Universidade, que debe ser un espazo dende o que analizar e interpretar con rigor a realidade, non pode conformarse con esta visión sesgada que invisibiliza ás mulleres e a todas aquelas persoas que non encaixan no binarismo de xénero. A linguaxe é unha poderosa ferramenta para lexitimar ou transformar realidades inxustas, e por iso, nas nosas aulas, esiximos que sexa inclusiva.

Para rematar, deixamos uns versos dunha poeta ourensá coa que temos o orgullo de contar como compañeira na facultade de Ciencias da Educación. Porque loitar xuntas por todos os dereitos, por todas as mulleres, é tamén coidarnos, é tamén querernos, incluso a aquelas que nunca coñeceremos:

**XII**

**Queremos querernos, querervos.**

Hoxe vin,

pensei loucura,

e tola eu

que toleei coa nosa.

E quen te vai deter?

Sente a euforia de sentir algo que pasa

Non é novo

Eu sinto algo que arrasa

Co sentido

O intelecto

A bravía pura que semella un sentimento

É bonito

Somos bonitas

Porque sentimos de algo simple

o imperfecto que nos mata,

iso asente,

é fomento de insalubre paixón

Incoloro o fume que suspiro

Porque temo que algo vaia non adscrito

Sinaliza

Coopera

Simpliza

Somos moitas

E queremos

alegría.

Poderán cortarnos

Que mutiladas gañaremos.

Queremos

querervos

Querernos

e que algo cambie,

iso é real,

iso é verdade.

Tamila Alem